Talle toetsbeamptes vas oor verkoop van lisensiesArgieffoto. Tien mense sal vandag in ’n hof in Limpopo verskyn nadat hulle na bewering bestuurslisensies verkoop het. Kapt. Matimba Maluleke, woordvoerder van die Valke, sê in ’n verklaring die verdagtes is Donderdag tydens ’n klopjag op toetsstasies in Malamulele en Mutale in hegtenis geneem. Dit volg te midde van ’n ondersoek deur die Valke in samewerking met die Padverkeersbestuurskorporasie (RTMC) in ’n poging om korrupte bedrywighede by toetsstasies in dié provinsie hok te slaan. Die ondersoek het onthul dat bestuurslisensies vir minstens R8 600 stuk verkoop is. Die verdagtes sluit ’n senior lisensiebeampte, drie eksaminators, twee klerke, ’n kassier, ’n instrukteur, ’n algemene werker en ’n middelman in. Dié verdagtes sal onderskeidelik in die landdroshowe in Malamulele en Mutale verskyn.